Title: ระเบียบกรมสรรพากร ว่าด้วยการบริหารข้อมูลข่าวสารของราชการ พ.ศ. 2548

ระเบียบกรมสรรพากร

ระเบียบกรมสรรพากร
ว่าด้วยการบริหารข้อมูลข่าวสารของราชการ
พ.ศ.
๒๕๔๘

เพื่อให้การบริหาร การจัดระบบข้อมูลข่าวสาร และการจัดให้มีข้อมูลข่าวสารของราชการไว้ให้ประชาชนเข้าตรวจดู
ตามพระราชบัญญัติข้อมูลข่าวสารของราชการ พ.ศ. ๒๕๔๐ เป็นไปอย่างมีประสิทธิภาพ กรมสรรพากรจึงกำหนดหลักเกณฑ์และวิธีการไว้
ดังต่อไปนี้

ข้อ ๑  ระเบียบนี้เรียกว่า ระเบียบกรมสรรพากร
ว่าด้วยการบริหารข้อมูลข่าวสารของราชการ พ.ศ.
๒๕๔๘

ข้อ ๒[๑]
 ระเบียบนี้ให้ใช้บังคับตั้งแต่วันที่
๔ มกราคม พ.ศ. ๒๕๔๙ เป็นต้นไป

ข้อ ๓  ให้ยกเลิก
(๑)  ระเบียบกรมสรรพากร ว่าด้วยการบริหารข้อมูลข่าวสารของราชการ
พ.ศ. ๒๕๔๒ ลงวันที่ ๒๙ มกราคม พ.ศ. ๒๕๔๒
(๒)  ประกาศกรมสรรพากร เรื่อง หลักเกณฑ์และวิธีการเกี่ยวกับการจัดระบบข้อมูลและจัดให้มีข้อมูลข่าวสารของราชการไว้ให้ประชาชนเข้าตรวจดู
(ฉบับที่ ๒) พ.ศ. ๒๕๔๓ ลงวันที่ ๒๓ กุมภาพันธ์ พ.ศ. ๒๕๔๓
(๓)  คำสั่งกรมสรรพากรที่ ท. ๒๙๔/๒๕๔๓ เรื่อง แนวทางการปฏิบัติตามระเบียบข้อมูลข่าวสารของราชการกรมสรรพากร
ลงวันที่ ๒๓ มิถุนายน พ.ศ. ๒๕๔๓

ข้อ ๔  บรรดาระเบียบ ข้อบังคับ และคำสั่งอื่นใดของกรมสรรพากรในส่วนที่กำหนดไว้แล้วในระเบียบนี้
หรือซึ่งขัดหรือแย้งกับระเบียบนี้ ให้ใช้ระเบียบนี้แทน

ข้อ ๕  ในระเบียบนี้
ข้อมูลข่าวสาร หมายความว่า
สิ่งที่สื่อความหมายให้รู้เรื่องราวข้อเท็จจริง ข้อมูลหรือสิ่งใดๆ ที่อยู่ในความครอบครองหรือควบคุมดูแลของกรมสรรพากร
ตามกฎหมายว่าด้วยข้อมูลข่าวสารของราชการ
หน่วยงานในสังกัดกรมสรรพากร หมายความว่า
สำนัก กลุ่มงาน กอง สำนักงานเลขานุการกรมศูนย์ สำนักงานสรรพากรภาค สำนักงานสรรพากรพื้นที่
สำนักงานสรรพากรพื้นที่สาขา
อธิบดี หมายความว่า อธิบดีกรมสรรพากร

ข้อ ๖  ให้เลขานุการกรมรักษาการตามระเบียบนี้
หมวด
๑
คณะกรรมการข้อมูลข่าวสารของราชการกรมสรรพากร

ข้อ ๗  ให้มีคณะกรรมการข้อมูลข่าวสารของราชการกรมสรรพากร
ตามที่อธิบดีมีคำสั่งแต่งตั้ง

ข้อ ๘  ให้คณะกรรมการข้อมูลข่าวสารของราชการกรมสรรพากรมีอำนาจและหน้าที่
ดังต่อไปนี้
(๑)  กำหนดแผนงานและโครงการเกี่ยวกับการจัดทำข้อมูลข่าวสาร
ตามมาตรา ๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐
(๒)  กำหนดนโยบาย ประเภทข้อมูลข่าวสาร หลักเกณฑ์
และวิธีการเปิดเผยข้อมูลข่าวสารของกรมสรรพากร ให้เป็นไปตามสมควรและเหมาะสมโดยไม่ขัดกับประมวลรัษฎากร
(๓)  พิจารณาและกำหนดข้อมูลข่าวสารที่ต้องส่งลงพิมพ์ในราชกิจจานุเบกษา
รวมทั้งการนำไปจัดพิมพ์และเผยแพร่
(๔)  พิจารณาและกำหนดประเภทของข้อมูลข่าวสารที่ต้องจัดเก็บไว้หรือส่งไปยังหอจดหมายเหตุแห่งชาติ
กรมศิลปากร หรือหน่วยงานอื่นของรัฐที่กำหนดในพระราชกฤษฎีกา ตามกฎหมายว่าด้วยข้อมูลข่าวสารของราชการ
(๕)  ควบคุม ติดตาม กำกับ ดูแลการดำเนินงานของเจ้าหน้าที่และหน่วยงานในสังกัดกรมสรรพากรในการปฏิบัติตามพระราชบัญญัติข้อมูลข่าวสารของราชการ
พ.ศ. ๒๕๔๐
(๖)  ให้คำแนะนำ ปรึกษาเกี่ยวกับการปฏิบัติตามพระราชบัญญัติข้อมูลข่าวสารของราชการ
พ.ศ. ๒๕๔๐ แก่เจ้าหน้าที่และหน่วยงานในสังกัดกรมสรรพากร
(๗)  พิจารณาและให้ความเห็นเรื่องร้องเรียนกรณีหน่วยงานในสังกัดกรมสรรพากรไม่จัดหาข้อมูลหรือฝ่าฝืนหรือปฏิบัติงานล่าช้า
ตามพระราชบัญญัติข้อมูลข่าวสารของราชการ พ.ศ. ๒๕๔๐
(๘)  พิจารณาจัดทำรายงานการดำเนินการตามโครงการเป็นครั้งคราวตามความเหมาะสม
(๙)  มีอำนาจเรียกข้อมูลหรือบุคคลที่เกี่ยวข้องกับการเปิดเผยข้อมูลข่าวสารมาชี้แจงให้รายละเอียด
และให้ทุกหน่วยงานในสังกัดกรมสรรพากรให้ความร่วมมือ เพื่อให้การเปิดเผยข้อมูลข่าวสารของราชการกรมสรรพากรเป็นไปด้วยความเรียบร้อยและมีประสิทธิภาพ

ข้อ ๙  การประชุมของคณะกรรมการข้อมูลข่าวสารของราชการกรมสรรพากร
ต้องมีกรรมการมาประชุมไม่น้อยกว่ากึ่งหนึ่งของกรรมการทั้งหมด จึงจะเป็นองค์ประชุม
ให้ประธานกรรมการเป็นประธานในที่ประชุม ถ้าประธานกรรมการไม่มาประชุมหรือไม่อาจปฏิบัติหน้าที่ได้
ให้กรรมการที่มาประชุมเลือกกรรมการคนหนึ่งเป็นประธานในที่ประชุม
การวินิจฉัยชี้ขาดของที่ประชุมให้ถือเสียงข้างมาก
กรรมการคนหนึ่งให้มีเสียงหนึ่งในการลงคะแนนถ้าคะแนนเสียงเท่ากัน ให้ประธานในที่ประชุมออกเสียงเพิ่มขึ้นอีกเสียงหนึ่งเป็นเสียงชี้ขาด

ข้อ ๑๐  มติของคณะกรรมการข้อมูลข่าวสารของราชการกรมสรรพากรให้ถือเป็นยุติ
เว้นแต่มีความเห็นเป็นหลายฝ่ายหรือมีเหตุอันสมควร กรณีที่หน่วยงานในสังกัดกรมสรรพากรเจ้าของเรื่องมีความเห็นเป็นอย่างอื่นให้เสนออธิบดีวินิจฉัยชี้ขาดต่อไป

ข้อ ๑๑  คณะกรรมการข้อมูลข่าวสารของราชการกรมสรรพากรจะแต่งตั้งคณะอนุกรรมการ
เพื่อพิจารณาหรือปฏิบัติงานอย่างหนึ่งอย่างใด ตามที่คณะกรรมการข้อมูลข่าวสารของราชการกรมสรรพากรมอบหมายก็ได้
และให้นำความในข้อ ๙ มาใช้บังคับกับการประชุมของคณะอนุกรรมการ

หมวด
๒
การจัดระบบข้อมูลข่าวสารให้ประชาชนเข้าตรวจดู

ข้อ ๑๒  ให้หน่วยงานในสังกัดกรมสรรพากรจัดประเภทข้อมูลข่าวสารที่อยู่ในความครอบครองหรือควบคุมดูแลดังต่อไปนี้
และส่งบัญชีรายชื่อข้อมูลข่าวสารดังกล่าวให้สถานที่บริการข้อมูลข่าวสารตามข้อ ๒๑ เพื่อรวบรวมและจัดระบบข้อมูลไว้ให้ประชาชนเข้าตรวจดู
(๑)  ผลการพิจารณาหรือคำวินิจฉัยที่มีผลโดยตรงต่อเอกชน
ความเห็นแย้ง และคำสั่งที่เกี่ยวข้องในการพิจารณาวินิจฉัยดังกล่าว
(๒)  นโยบายหรือการตีความที่ไม่เข้าข่ายต้องลงพิมพ์ในราชกิจจานุเบกษา
(๓)  แผนงาน โครงการ และงบประมาณรายจ่ายประจำปีของปีที่กำลังดำเนินการ
(๔)  คู่มือหรือคำสั่งเกี่ยวกับวิธีปฏิบัติงานของเจ้าหน้าที่กรมสรรพากรเฉพาะที่มีผลกระทบต่อสิทธิหน้าที่ของเอกชน
(๕)  สิ่งพิมพ์ที่ได้มีการอ้างถึงโดยข้อมูลข่าวสารอื่นที่ลงพิมพ์ในราชกิจจานุเบกษา
(๖)  สัญญาสัมปทาน สัญญาที่มีลักษณะเป็นการผูกขาดตัดตอน
หรือสัญญาร่วมทุนกับเอกชนในการจัดทำบริการสาธารณะ
(๗)  มติคณะรัฐมนตรี หรือมติคณะกรรมการที่แต่งตั้งโดยกฎหมายหรือโดยมติคณะรัฐมนตรี
(๘)  ข้อมูลข่าวสารอื่นตามที่คณะกรรมการข้อมูลข่าวสารของราชการ
ตามพระราชบัญญัติข้อมูลข่าวสารของราชการ พ.ศ. ๒๕๔๐ กำหนด ได้แก่ ประกาศประกวดราคาและประกาศสอบราคาที่หัวหน้าส่วนราชการลงนามแล้ว
และผลการพิจารณาการจัดซื้อ จัดจ้าง
ทั้งนี้ ตามมาตรา ๙ แห่งพระราชบัญญัติข้อมูลข่าวสารของราชการ
พ.ศ. ๒๕๔๐
การเปิดเผยข้อมูลข่าวสารดังกล่าว ต้องไม่เป็นการต้องห้ามเปิดเผย
ตามมาตรา ๑๐ แห่งประมวลรัษฎากร และตามมาตรา ๑๔ มาตรา ๑๕ และมาตรา ๒๔ แห่งพระราชบัญญัติข้อมูลข่าวสารของราชการ
พ.ศ. ๒๕๔๐

ข้อ ๑๓  ให้หน่วยงานในสังกัดกรมสรรพากรจัดให้มีเจ้าหน้าที่เพื่อควบคุม
ดูแล ตรวจสอบติดตาม และประสานงานในการดำเนินการตามข้อ ๑๒

หมวด
๓
การขอข้อมูลข่าวสารและการอนุญาต

ข้อ ๑๔  ให้บุคคลผู้ขอเข้าตรวจดู ศึกษา หรือขอสำเนาข้อมูลข่าวสารของราชการกรมสรรพากรแสดงความจำนงต่อเจ้าหน้าที่โดยการยื่นคำขอใช้บริการข้อมูลข่าวสาร
ตามแบบที่คณะกรรมการข้อมูลข่าวสารของราชการกรมสรรพากรกำหนด ต่อเจ้าหน้าที่ผู้ได้รับแต่งตั้งให้รับผิดชอบสถานที่บริการข้อมูลข่าวสาร
ณ สถานที่บริการข้อมูลข่าวสารของกรมสรรพากร
บุคคลไม่ว่าจะมีส่วนได้เสียเกี่ยวข้องหรือไม่ก็ตาม
ย่อมมีสิทธิเข้าตรวจดู ขอสำเนาหรือขอสำเนาที่มีคำรับรองถูกต้องของข้อมูลข่าวสารของราชการ
ตามข้อ ๑๒ ได้
คนต่างด้าว ตามมาตรา ๔ แห่งพระราชบัญญัติข้อมูลข่าวสารของราชการ
พ.ศ. ๒๕๔๐ จะมีสิทธิตามวรรคหนึ่งและวรรคสองเพียงใด ให้เป็นไปตามที่กำหนดโดยกฎกระทรวงออกตามความในพระราชบัญญัติข้อมูลข่าวสารของราชการ
พ.ศ. ๒๕๔๐

ข้อ ๑๕  เจ้าหน้าที่ผู้มีอำนาจอนุญาต
(๑)  การขอเข้าตรวจดูหรือศึกษา ค้นคว้า ให้หัวหน้าหน่วยงานที่มีหน้าที่จัดสถานที่บริการข้อมูลข่าวสารตามข้อ
๒๑ หรือเจ้าหน้าที่ผู้ได้รับแต่งตั้งให้รับผิดชอบสถานที่บริการข้อมูลข่าวสาร เป็นผู้อนุญาต
(๒)  การขอสำเนาหรือขอสำเนาที่มีคำรับรองถูกต้อง
ให้หัวหน้าหน่วยงานที่มีหน้าที่จัดสถานที่บริการข้อมูลข่าวสารตามข้อ ๒๑ หรือผู้แทน
แล้วแต่กรณี เป็นผู้อนุญาต

ข้อ ๑๖  การขอข้อมูลข่าวสารและการอนุญาต หากมีกฎหมาย
ระเบียบอื่น หรือมติคณะรัฐมนตรีกำหนดวิธีปฏิบัติเกี่ยวกับข้อมูลข่าวสารนั้นไว้เป็นการเฉพาะ
ให้ปฏิบัติตามกฎหมาย ระเบียบ หรือมติคณะรัฐมนตรี นั้น

หมวด
๔
การบริการข้อมูลข่าวสาร

ข้อ ๑๗  ให้หน่วยงานที่มีหน้าที่จัดสถานที่บริการข้อมูลข่าวสารตามข้อ
๒๑ บริการข้อมูลข่าวสารโดยจัดระบบข้อมูลและจัดให้มีข้อมูลข่าวสารของราชการไว้ให้ประชาชนเข้าตรวจดู
ศึกษา ค้นคว้า ตลอดจนเผยแพร่ ขาย จำหน่าย จ่าย แจก รวมทั้งจัดทำสำเนาข้อมูลข่าวสารนั้นด้วย
การจัดระบบข้อมูลจะต้องจัดทำดรรชนีที่มีรายละเอียดเพียงพอสำหรับประชาชนสามารถค้นหาข้อมูลข่าวสารได้เอง

ข้อ ๑๘  ข้อมูลข่าวสารที่มีไว้เพื่อขายหรือจำหน่าย ให้กำหนดราคาตามหลักเกณฑ์ที่คณะกรรมการข้อมูลข่าวสารของราชการกรมสรรพากรกำหนด

ข้อ ๑๙  ค่าธรรมเนียมการขอสำเนาหรือขอสำเนาที่มีคำรับรองถูกต้องของข้อมูลข่าวสารให้เรียกเก็บตามที่กำหนด
ดังนี้
(๑)  ค่าธรรมเนียมการทำสำเนาโดยเครื่องถ่ายเอกสาร
(ก)  ขนาดกระดาษ เอ ๔                   หน้าละ      ๑        บาท
(ข)  ขนาดกระดาษ เอฟ ๑๔               หน้าละ      ๑.๕๐   บาท
(ค)  ขนาดกระดาษ บี ๔                    หน้าละ      ๒        บาท
(ง)  ขนาดกระดาษ เอ ๓                   หน้าละ      ๓        บาท
(จ)  ขนาดกระดาษพิมพ์เขียว เอ ๒        หน้าละ      ๘        บาท
(ฉ)  ขนาดกระดาษพิมพ์เขียว เอ ๑       หน้าละ      ๑๕      บาท
(ช)  ขนาดกระดาษพิมพ์เขียว เอ ๐        หน้าละ      ๓๐      บาท
(๒)  ค่าธรรมเนียมการให้คำรับรองถูกต้องของข้อมูลข่าวสาร
ให้คิดในอัตราคำรับรองละ ๕ บาท
(๓)  กรณีผู้ขอสำเนาหรือขอสำเนาที่มีคำรับรองถูกต้องเป็นผู้มีรายได้น้อย
ให้ยกเว้นหรือลดค่าธรรมเนียมได้ตามหลักเกณฑ์ที่คณะกรรมการข้อมูลข่าวสารของราชการกรมสรรพากรกำหนด
(๔)  กรณีคณะกรรมการข้อมูลข่าวสารของราชการ ตามพระราชบัญญัติข้อมูลข่าวสารของราชการ
พ.ศ. ๒๕๔๐ ประกาศกำหนดอัตราค่าธรรมเนียมเป็นอย่างอื่น ให้ใช้อัตราค่าธรรมเนียมตามประกาศนั้น

ข้อ ๒๐  รายได้จากการขายหรือจำหน่ายข้อมูลข่าวสารตามข้อ
๑๘ ให้นำส่งเป็นรายได้แผ่นดินส่วนค่าธรรมเนียมตามข้อ ๑๙ ให้เก็บไว้ใช้จ่ายเป็นค่าใช้จ่ายในการบริการข้อมูลข่าวสารของราชการตามข้อบังคับกระทรวงการคลัง
ว่าด้วยเงินค่าธรรมเนียมข้อมูลข่าวสารของราชการ พ.ศ. ๒๕๔๘

หมวด
๕
สถานที่บริการข้อมูลข่าวสาร

ข้อ ๒๑  ให้หน่วยงานดังต่อไปนี้ จัดสถานที่บริการข้อมูลข่าวสารเพื่อให้ประชาชนเข้าตรวจดู
(๑)  สำนักงานเลขานุการกรม จัดสถานที่ไว้ที่ฝ่ายประชาสัมพันธ์
(๒)  สำนักงานสรรพากรภาค สำนักงานสรรพากรพื้นที่
จัดสถานที่ไว้ที่ฝ่ายบริหารงานทั่วไป
(๓)  สำนักงานสรรพากรพื้นที่สาขา จัดสถานที่ไว้ที่ฝ่ายหรืองานบริหารทั่วไป

หมวด
๖
การกำหนดหน้าที่รับผิดชอบ

ข้อ ๒๒  ให้หน่วยงานดังต่อไปนี้ มีหน้าที่รวบรวมและส่งข้อมูลข่าวสารที่อยู่ในความครอบครอง
หรือควบคุมดูแลตามข้อ ๑๒ ภายในวันที่ ๑๐ ของเดือนถัดไป
(๑)  สำนัก กลุ่มงาน กอง สำนักงานเลขานุการกรม ศูนย์
ส่งให้ฝ่ายประชาสัมพันธ์ สำนักงานเลขานุการกรม
(๒)  สำนักงานสรรพากรภาค สำนักงานสรรพากรพื้นที่
รวบรวมข้อมูลข่าวสารไว้ที่ฝ่ายบริหารงานทั่วไปของแต่ละหน่วยงาน
(๓)  สำนักงานสรรพากรพื้นที่สาขา รวบรวมข้อมูลข่าวสารไว้ที่ฝ่ายหรืองานบริหารทั่วไป

ข้อ ๒๓  ให้หน่วยงานที่มีหน้าที่จัดสถานที่บริการข้อมูลข่าวสารตามข้อ
๒๑ แต่งตั้งเจ้าหน้าที่รับผิดชอบอย่างน้อย ๑ คน เพื่อให้บริการข้อมูลข่าวสารแก่ผู้มีสิทธิเข้าตรวจดูข้อมูลข่าวสาร

ข้อ ๒๔  ให้คณะผู้ตรวจราชการกรมสรรพากรมีหน้าที่รับผิดชอบเร่งรัดและติดตามประเมินผลการปฏิบัติ
ตามพระราชบัญญัติข้อมูลข่าวสารของราชการ พ.ศ. ๒๕๔๐ ของหน่วยงานในสังกัดกรมสรรพากรเมื่อเดินทางไปตรวจราชการ
ณ หน่วยงานนั้น แล้วรายงานผลการติดตามประเมินผลให้อธิบดีทราบ พร้อมทั้งสำเนารายงานผลให้คณะกรรมการข้อมูลข่าวสารของราชการกรมสรรพากรทราบด้วย

หมวด
๗
การรายงานการปฏิบัติงาน

ข้อ ๒๕  ให้หน่วยงานที่มีหน้าที่จัดสถานที่บริการข้อมูลข่าวสารตามข้อ
๒๑ จัดทำทะเบียนรับคำขอใช้บริการข้อมูลข่าวสารของราชการกรมสรรพากร ตามแบบที่คณะกรรมการข้อมูลข่าวสารของราชการกรมสรรพากรกำหนด

ข้อ ๒๖  ให้หน่วยงานในสังกัดกรมสรรพากรรวบรวมและจัดทำรายงานผลการให้บริการข้อมูลข่าวสารของหน่วยงานที่จัดไว้ให้ประชาชนเข้าตรวจดู
ตามมาตรา ๙ แห่งพระราชบัญญัติข้อมูลข่าวสารของราชการ พ.ศ. ๒๕๔๐ และการให้บริการข้อมูลข่าวสารเป็นการเฉพาะราย
ตามมาตรา ๑๑ แห่งพระราชบัญญัติข้อมูลข่าวสารของราชการ พ.ศ. ๒๕๔๐ ดังนี้
(๑)  สำนักงานสรรพากรพื้นที่ จัดทำรายงานผลการให้บริการข้อมูลข่าวสารของหน่วยงานและสำนักงานสรรพากรพื้นที่สาขาในสังกัดเป็นรายเดือนและส่งสำนักงานสรรพากรภาค
ภายในวันที่ ๕ ของเดือนถัดไป ตามแบบที่คณะกรรมการข้อมูลข่าวสารของราชการกรมสรรพากรกำหนด
(๒)  สำนักงานสรรพากรภาค จัดทำรายงานผลการให้บริการข้อมูลข่าวสารของหน่วยงาน
และสำนักงานสรรพากรพื้นที่ในสังกัดเป็นรายเดือนและส่งสำนักงานเลขานุการกรม ภายในวันที่
๑๐ ของเดือนถัดไป ตามแบบที่คณะกรรมการข้อมูลข่าวสารของราชการกรมสรรพากรกำหนด
(๓)  ให้สำนัก กลุ่มงาน กอง สำนักงานเลขานุการกรม
ศูนย์ จัดทำรายงานผลการให้บริการข้อมูลข่าวสารของหน่วยงานเป็นรายเดือน และส่งสำนักงานเลขานุการกรม
ภายในวันที่ ๑๐ ของเดือนถัดไป ตามแบบที่คณะกรรมการข้อมูลข่าวสารของราชการกรมสรรพากรกำหนด
(๔)  สำนักงานเลขานุการกรม รวบรวมและจัดทำรายงานผลการให้บริการข้อมูลข่าวสารของหน่วยงานในสังกัดกรมสรรพากร
ส่งคณะกรรมการข้อมูลข่าวสารของราชการ พร้อมสำเนาให้กระทรวงการคลังทราบภายในวันที่ ๓๑
ตุลาคมของทุกปี

ประกาศ
ณ วันที่ ๓๐ ธันวาคม พ.ศ. ๒๕๔๘
ศิโรตม์
สวัสดิ์พาณิชย์
อธิบดีกรมสรรพากร

นันทนา/ผู้จัดทำ
๓  มีนาคม  ๒๕๔๙

[๑] ราชกิจจานุเบกษา
เล่ม ๑๒๓/ตอนที่ ๑๖ ง/หน้า ๑๐๔/๒๓ กุมภาพันธ์ ๒๕๔๙